הוועדה המסדרת, כנסת 24, פרוטוקול מספר 20, 2021-07-05 09:00

איתן גינזבורג: אני מתכבד לפתוח את ישיבת הוועדה המסדרת, היום יום שני, כ"ה בתמוז תשפ"א – 5 ביולי 2021.

איתן גינזבורג: אני רוצה להתנצל בפני החברים על ההמתנה.

דוד אמסלם: לא, לא, לא, אנחנו רוצים לדעת מה הסיבה.

איתן גינזבורג: הייתה היוועצות.

דוד אמסלם: תקומו בבוקר מוקדם ותיוועצו.

איתן גינזבורג: אני לא יודע מה איתך, אבל אני הייתי פה כל הלילה.

דוד אמסלם: תיוועצו מוקדם.

איתן גינזבורג: אנחנו מתחילים בסעיף של קביעת ועדות לדיון בהצעות החוק הבאות, לשם הכנתן לקריאה שנייה ושלישית.

שלמה קרעי: איתן, רק אתמול בוועדת חוקה אמרת שאנחנו עושים שימוש לרעה בכלים הפרלמנטריים שלנו, אבל אתם לא מפסיקים להשתמש - -

דוד אמסלם: אנחנו לא מסכימים להתנהלות שלכם, אתם חצופים.

איתן גינזבורג: הבנו.

איתן גינזבורג: זה שתחזור על זה שלוש פעמים או חמש פעמים לא יהפוך את זה לנכון יותר או לנכון פחות.

דוד אמסלם: בעשרה לתשע הגעתי לפה.

איתן גינזבורג: מאה אחוז.

דוד אמסלם: אל תגיד מאה אחוז.

איתן גינזבורג: חבר הכנסת אמסלם, לא שמעתי אותך מתמקח ככה בישיבות הממשלה שהתחילו שעתיים אחרי.

דוד אמסלם: לא קשור לממשלה, אנחנו בכנסת.

גלית דיסטל אטבריאן: איתן, קח אחריות על האיחור, תתנצל יפה, ונגמור את זה.

איתן גינזבורג: אתה לא שמעת, אבל התנצלתי.

דוד אמסלם: חבר שלך עוד אומר לי פה לסתום את הפה.

איתן גינזבורג: אני רוצה להתחיל עם קביעת ועדות לדיון בהצעות חוק הבאות:

איתן גינזבורג: הצעת חוק-יסוד: הממשלה (תיקון מס' 10) (מ/1410).

איתן גינזבורג: ההצעה מיועדת לעבור לוועדת חוקה, חוק ומשפט.

איתן גינזבורג: במליאה נשמעו הצעות להעביר את הצעת החוק לוועדה הזמנית לענייני כספים.

איתן גינזבורג: בקשה נוספת היא ביחס להצעת חוק קיום דיונים בהיוועדות חזותית בהשתתפות עצורים, אסירים וכלואים בתקופת התפשטות נגיף הקורונה.

איתן גינזבורג: הלשכה המשפטית הציעה שהיא תידון בוועדת חוקה, חוק ומשפט.

דוד אמסלם: ארבל, תסבירי לנו מה זה החוק.

שלמה קרעי: בוועדת חוקה הצביעו עכשיו על חוק הכנסת, זאת אחרי שטענו נושאים חדשים לאורך כל הלילה.

שלמה קרעי: הם הצביעו על החוקים עכשיו בוועדת חוקה.

שלמה קרעי: אני מבקש לבטל את ההצבעות שם עד שלא יידונו כאן הנושאים החדשים שטענו במהלך הלילה.

ארבל אסטרחן: הצביעו על החוק למרות שהיו נושאים חדשים?

דוד ביטן: אנחנו בקואליציה נמשוך את הנושאים החדשים, אבל הם לא יכולים לדון כשיש נושא חדש ולהצביע.

ארבל אסטרחן: הם לא יכולים להצביע על החוק.

ארבל אסטרחן: אני לא יודעת מה היה שם.

דוד ביטן: אנחנו מושכים את הנושאים הרגישים האלה, אבל אתם צריכים לתת הוראה לבטל את ההצבעות האלו.

ארבל אסטרחן: אני אדבר עם היועץ המשפטי של הוועדה.

דוד ביטן: איזה מן דבר זה?

דוד ביטן: אני לא מבין, הוא עושה מה שהוא רוצה?

דוד ביטן: יש ייעוץ משפטי או אין ייעוץ משפטי פה?

ארבל אסטרחן: אני אדבר עם היועץ המשפטי.

ארבל אסטרחן: אני לא יודעת מה היה שם.

איתן גינזבורג: אני רוצה להתחיל לקיים את הדיון ביחס לקביעת הוועדה בנוגע להצעת חוק-יסוד: הממשלה.

אדוני היושב-ראש, חבריי חברי הכנסת, אני לא יודע איך הולכת הרוטציה בין יושבי ראש הוועדה, אבל כל פעם כשמישהו מהם בורח מהביקורת, הם מבקשים ממך, הם מנצלים את האופי הבדרך כלל מאוד מאוד חיובי שלך כדי שתעמוד ותתמודד מול הזעם של האנשים, שזו צביעות וחוסר חברות מדרגה ראשונה, ואני אומר את זה כחבר שלך כאן בכנסת.

אתה לא צריך לקחת על עצמך את החוסר אלגנטיות, את החוסר בדבר בסיסי של התנהלות, ולא רק בתוך ועדה בכנסת, גם סתם בין אנשים.

יש לנו קבוצה.

אני מציע לך לעבור על מה שנכתב אתמול בקבוצה.

שוחתי אישית עם יושבת–ראש הוועדה, אמרתי לה שאולי בשם האנושיות היא תודיע שאנחנו מתחילים את הישיבה ב-09:00 ושההצבעות יהיו קצת יותר מאוחר.

לאורך כל הדרך היה סירוב לעניין הזה.

עידית סילמן: נכון, כי אנחנו לא יודעים מתי יהיו הצבעות.

איתן, ידידי, היינו ימים ולילות בבניין הזה.

לא יכול להיות שייקוב הדין את ההר.

אמרתי ליושבת ראש שתודיע רבע שעה לפני ההצבעה, אם היא רוצה לעשות הצבעה.

כולנו היינו פה בחמישה לתשע.

זה לא שלא היו אף פעם איחורים, אבל לא אחרי כזאת התכתבות.

איתן גינזבורג: אי אלו איחורים.

לילה שלם יושבת-ראש הוועדה מתעקשת לא לכתוב שהיא לא מתחייבת שב-09:00 תהיה כאן ישיבה.

איתן, כנראה שאתה צדיק גדול שאתה לוקח על עצמך את כל מה שהם עושים, אבל הם פשוט לא מתרוממים שנייה מלהסתכל קצת איך מנהלים ועדה בכנסת, איך רוחשים אמון.

אני בז להתנהלות הזאת, אני בז להתנהגות הזאת, למרות שהיא באה לא רק מגברים, גם מנשים.

איתן גינזבורג: חבר הכנסת מלכיאלי, בבקשה.

מיכאל מלכיאלי: אני רוצה להצטרף למה שאמרו חבר הכנסת יעקב אשר וחבר הכנסת דוד אמסלם.

מיכאל מלכיאלי: אני רוצה גם להסביר במה מדובר.

מיכאל מלכיאלי: אני היום הערתי את הילדים שלי מוקדם יותר.

מיכאל מלכיאלי: כמו שאמרתי בהתחלה, הטוסטים שלהם יצאו לתלמוד תורה הרבה פחות שרופים מכל יום.

מיכאל מלכיאלי: זירזתי אותם היום, ולו בשביל שאני אוכל להגיע לפה וחלילה לא יעשו פה איזה שהוא מחטף ב-09:00.

מיכאל מלכיאלי: אני חושב שבשביל שיהיו יחסי עבודה תקינים בין הקואליציה לאופוזיציה, קודם כל הגיע הזמן שחברי הכנסת ינהלו את הדיון בכנסת.

מיכאל מלכיאלי: אם יש אנשים במקומות אחרים שמתזזים אותם מה לעשות, הדבר הזה לא יכול להתקיים.

מיכאל מלכיאלי: כשקובעים זמן זה זמן, אלא אם כן מודיעים על איחור.

מיכאל מלכיאלי: כל הדרך לפה פקוקה, לכן יצאנו מוקדם.

מיכאל מלכיאלי: כשיושבת אופוזיציה שלמה ומחכה לאדונים מהקואליציה שיבואו ויואילו בטובם להגיע, וכשהם מגיעים הם גם לא פותחים את סדר היום כפי שנקבע - - כשהילדים יגיעו לבית הספר, לתלמוד תורה, וישאלו אותם למה הטוסטים נראים ככה, מה הם יגידו?

מיכאל מלכיאלי: אבא מיהר?

מיכאל מלכיאלי: תמיד אני אומר להם להקשיב לרב, למורה, לא לצאת החוצה.

מיכאל מלכיאלי: כשהילד בא ואומר לי: "אבא, למה הוציאו אותך החוצה", אני לא יודע מה לענות.

מיכאל מלכיאלי: בשביל שנהיה דוגמה מופתית לילדים שלנו הזמן צריך להיות זמן, וגם אבא לילדים לא צריך להוציא החוצה, יש לזה השלכות.

בועז טופורובסקי: אני רוצה להתנצל בפני כל חברי הוועדה ובפני כל מי שהגיע בזמן.

מוטב מאוחר מאשר לעולם לא.

בועז טופורובסקי: כפי שרשמתי לכם בלילה, הרעיון היה שעל ההתחלה תהיה הצבעה.

בועז טופורובסקי: הסברנו לכם שיכול להיות שיהיו כל מיני סיבות שיעכבו אותה.

בועז טופורובסקי: כשראינו שזה מתעכב, והייתה ביני לבין עידית אי הבנה, אני לוקח עלי את האחריות, ביקשתי מנועה שתודיע שיש עיכוב של רבע שעה.

בועז טופורובסקי: עוד פעם אני מתנצל.

בועז טופורובסקי: גם אם הממשלה עוד לא הגיעה להבנות שהיא ציפתה להגיע, מבחינתנו אפשר להעלות את זה להצבעה ברגע שתקבעו כאן שעה שמוסכמת על כולם.

לילה שלם ביקשתי.

בועז טופורובסקי: ברגע שניסינו לראות מה קורה וראינו שאין הבנה, אמרנו שזה לא לעניין שהבאנו את כולכם בשעה הזאת.

בועז טופורובסקי: כרגע אני אומר למי שמנהל את הישיבה, לאיתן, ששעת ההצבעה שתחליטו עליה תהיה מקובלת עלי.

דוד ביטן: אנחנו מקבלים את ההתנצלות שלך.

איתן גינזבורג: חבר הכנסת אחמד טיבי, בבקשה.

אחמד טיבי: אני אחד מחברי הכנסת הוותיקים.

אחמד טיבי: בדרך כלל בימי שני מזמינים קצת יותר מאוחר, אבל היות והזמנתם ב-09:00 אז כל חברי הוועדה, לרבות חברי האופוזיציה, התייצבו בזמן.

אחמד טיבי: לא רק שהתייצבו כאן בזמן, גם חלקם, ואני הייתי פה, היו רבע שעה לפני הזמן.

אחמד טיבי: למה זה קורה?

אחמד טיבי: כי יש פקקים ולוקח לחלק גדול מאיתנו שעתיים-שלוש כדי להגיע לכאן בבוקר.

אחמד טיבי: לגיטימי לפתוח בסעיף אחר שהוא לא סעיף אחד, אבל לא לגיטימי שתלכו להתייעצות במשך 20 דקות כשאנחנו מחכים פה.

דוד ביטן: הוא התנצל.

דוד ביטן: שימו לב מי לא התנצלה.

אחמד טיבי: זאת התייחסות לא מכבדת לחברי הוועדה, לכל מי שהגיע מהקואליציה ומהאופוזיציה.

אחמד טיבי: יש חבר כנסת שאמר "סתום את הפה" לחבר הכנסת דוד אמסלם.

אחמד טיבי: אני מציע לו להתנצל.

אחמד טיבי: הדברים האלה חוזרים על עצמם בוועדה הזאת פעם אחר פעם אחר פעם.

אחמד טיבי: אי אפשר להמשיך עם היחס המזלזל הזה והלא מכבד לחברי הוועדה, לכן טוב שהתנצלת.

אחמד טיבי: ראוי שמי שאחראי גם יתנצל.

דוד אמסלם: אני מקבל את מה שאמר בועז.

דוד אמסלם: אפשר לפתוח את הישיבה, לדון בסעיף ב', ושאתם תתווכחו בחוץ על סעיף א', אין שום בעיה, אבל מה שהרגיז והוציא אותי מדעתי זה שאתם אפילו לא התנצלתם, חשבתם שאנחנו איזה מטרד.

דוד אמסלם: אני יושב פה מעשרים לתשע.

דוד אמסלם: יצאתי מהבית ב-07:15 כי לא רציתי לאחר.

דוד אמסלם: אני בכנסת כבר עוד מעט שבע שנים.

דוד אמסלם: אני לא זוכר דבר כזה.

דוד אמסלם: איתן, אתה שנתיים פה, שנתיים איומות שהיו פה.

דוד אמסלם: אתה חושב שככה מתנהגים?

דוד אמסלם: לא.

דוד אמסלם: היה פה כבוד שאחד נתן לשני.

דוד אמסלם: כשאני פעם אחת איחרתי בחמש דקות, כמעט רציתי להרוג את עצמי.

דוד אמסלם: איחרתי בגלל איזה ראיון בערוץ 1 בבוקר ולכן לא הלכתי מאז יותר לתכניות בוקר.

דוד אמסלם: אתם נכנסים לפה כאילו אנחנו פה איזה מטרד.

דוד אמסלם: טוב שזה היה 20 דקות ולא שעתיים.

דוד אמסלם: זה שאתה פוגע בחברי הכנסת הרתיח אותי, לא משהו אחר.

דוד ביטן: אתמול שאלתי בקבוצה של הוועדה מתי תהיה הצבעה.

דוד ביטן: אפשר להגיד שההצבעה ב-10:00, אין שום בעיה, אבל אמרו: "לא, כתבנו 09:00, זה יהיה ב-09:00".

דוד ביטן: איפה ההצבעה?

איתן גינזבורג: אני לא יו"ר הוועדה, אני רק מנהל את הישיבה.

איתן גינזבורג: יחד עם זאת, עוד לפני שהספקתי להגיד בוקר טוב כבר הבעתי התנצלות.

איתן גינזבורג: כולם הגיעו להסכמה שצריך לנהל שיח מכבד גם כשאין הסכמות.

איתן גינזבורג: חבר הכנסת אבי מעוז, בבקשה.

אבי מעוז: תודה.

אבי מעוז: כמובן שאני מצטרף לכל הדברים שנאמרו פה, לדברים על הכבוד והשיח המכבד, אבל כמו שאמרה חברתי חברת הכנסת סטרוק, גם הלו"ז צריך להיות מכבד.

אבי מעוז: מאיפה מגיעה המילה "איחור"?

אבי מעוז: איחור זה משורש א.ח.ר.

אבי מעוז: הדיבר השני בעשרת הדיברות זה לא יהיה לך אלוהים אחרים על פניי.

אבי מעוז: חז"ל אומרים - למה זה נקרא אחרים?

אבי מעוז: מפני שמאחרים את הטובה לבוא לאור העולם.

אבי מעוז: כלומר, האיחור הוא דבר של גנאי.

אבי מעוז: אם אדם גונב במעשיו לאחר את הטובה מלבוא לעולם, אז האיחור הוא דבר של גנאי.

אבי מעוז: אני מציע שאנחנו ניקח את זה ונשתדל לא לאחר.

אבי מעוז: אם קובעים שבתחילת הועדה יש סעיף שהוא רק להצבעה בלבד, צפוי שיעשו מאמצים להגיע בזמן ולא לאחר את זה.

אבי מעוז: אם יש צורך לאחר, אני מציע, אדוני היושב-ראש, שתקבע מועד שלפני שעה מסוימת לא תהיה הצבעה על סעיף א'.

אבי מעוז: ברגע שתקבע את זה, זה ישחרר את כל הלחץ פה.

איתן גינזבורג: תודה רבה.

איתן גינזבורג: חבר הכנסת פרוש, בבקשה.

מאיר פרוש: אדוני היושב-ראש, חבריי חברי הכנסת, אני ביקשתי לראות את הצעת חוק יסוד: הממשלה.

מאיר פרוש: ניסיתי לרענן את זכרוני בנוגע למה שכתוב פה, בנוגע למה שאנחנו מתבקשים היום לאשר, אבל כשאני קורא את דברי ההסבר אני מקבל חלחלה.

איתן גינזבורג: חבר הכנסת פרוש, אנחנו לא מאשרים את החוק, אנחנו רק קובעים איזו ועדה תדון בחוק.

מאיר פרוש: הצעת החוק הזאת מדברת על כך שתקבע הממשלה מנגנון הצבעה שלפיו כוח ההצבעה של כלל השרים יהיה שווה לכוח ההצבעה של כלל השרים בעלי הזיקה לחליפי.

מאיר פרוש: אני חושב שזה ביזיון להניח חוק כזה כאן.

מאיר פרוש: מה זה משנה לי איך הוא ידון על זה?

מאיר פרוש: עדיף שבכלל לא ידון על העניין הזה.

מאיר פרוש: אפשר לבקש מראש הממשלה ולבקש מהחליפי שלו ששניהם יתיישבו ויחליטו ביניהם.

מאיר פרוש: מה אנחנו בכלל בעניין הזה?

מאיר פרוש: אם כבר הולכים על החוק הזה, הייתי מציע שנבטל בכלל את ההצבעה של חברי הכנסת.

מאיר פרוש: בואו נגרום לכך שלקואליציה יהיה אחד שיצביע בעד כולם ולא נצטרך לבוא כל כך מוקדם.

מאיר פרוש: נקבע שמרכז האופוזיציה יצביע בשביל כולם ומרכז הקואליציה יצביע בשביל כולם.

מאיר פרוש: בושה להניח חוק כזה.

איתן גינזבורג: חברת הכנסת אורית סטרוק, בבקשה.

אורית סטרוק: אני רוצה להגיד, חברתי עידית סילמן, שלא נכנסתי לבקר את בתי היולדת בבית החולים כי את אמרת שצריך להיות כאן ב-09:00.

אורית סטרוק: לעניין החוק שאנחנו עוסקים בו, חוק הממשלה הפריטטית.

אורית סטרוק: קיבלתי עכשיו ציטוט מדברים שאמר ניר אורבך בגל"צ על חוק הממשלה הפריטטית וחוק האזרחות.

אורית סטרוק: ביחס להתנגדות של מרצ לחוק, אומר חבר הכנסת ניר אורבך כך: "אני מכבד את העמדה שלהם - -

ניר אורבך: אל תוציאי דברים מהקונטקסט.

אורית סטרוק: "הם נמצאים בקואליציה מורכבת.

אורית סטרוק: יחד עם זאת, יש פה עניין של משמעת קואליציונית".

אורית סטרוק: האם אתם מתכוונים להטיל משמעת קואליציונית בחוק האזרחות?

אורית סטרוק: עד עכשיו לא שמעתי.

אורית סטרוק: "נניח", אומר חבר הכנסת אורבך, "שגם אנחנו נאלץ להתפשר בנושאים מסוימים בקרוב".

אורית סטרוק: וכאן הבן שואל - מה הם הנושאים המסוימים שתאלצו להתפשר עליהם בקרוב.

איתן גינזבורג: חבר הכנסת ביטן, בבקשה.

דוד ביטן: שיהיה לחברת הכנסת עידית סילמן את הכבוד הראוי לנהל את הישיבה שהיא היושבת-ראש שלה ולא להביא כל פעם מישהו אחר שיעשה לה את העבודה.

דוד ביטן: פעם בועז נכנס והוציא את כולנו לשתי דקות, עכשיו אתה נכנסת ואמרת את מה שאמרת.

דוד ביטן: אני אתמול התעקשתי שתגידו שעת הצבעה, אבל לא כתבתם.

דוד ביטן: אחד יכול לאחר דקה, אחד יכול לאחר 10 דקות, אחד יכול לאחר 20 דקות.

דוד ביטן: אם תגידו 09:30, 09:45, כולם ידעו מתי יש הצבעה.

דוד ביטן: ברגע שקבעת מועד להצבעה בסדר יום או בהחלטה אתה לא יכול כיושב-ראש לשנות אותה.

רם שפע: זה כתוב בתקנון?

דוד ביטן: בדרך כלל מקובל שכשקובעים שעת הצבעה אי אפשר לשנות אותה.

דוד ביטן: יש יתרון למי שמנהל את הישיבה בעניינים האלה.

דוד ביטן: גם אני עשיתי את זה כשהייתי יושב-ראש ועדת הכנסת, הסתכלתי אם יש לי רוב או אין לי רוב, כדי לדעת אם לעשות הצבעה או לא לעשות הצבעה.

דוד ביטן: זה היתרון של הקואליציה.

דוד ביטן: החיסרון זה שאם קבעת שעה, אתה חייב לעמוד בה.

דוד ביטן: זה החיסרון של הקואליציה ברגע שהיא קובעת שעת הצבעה.

דוד ביטן: ניסיתי כל הזמן לבקש שיכתבו את השעה, אבל אף אחד לא התייחס לעניין הזה.

דוד ביטן: בשביל מה יש קבוצה?

דוד ביטן: אם יש קבוצה שכולם נמצאים בה, אפשר ללבן את הדברים בקבוצה, לא צריך להגיע לפה ולריב.

דוד ביטן: אפשר לכופף ידיים בלי הפסקה, אין שום בעיה, אבל אפשר גם להגיע להסכמות.

דוד ביטן: הגענו ביום רביעי להסכמה מסוימת.

דוד ביטן: לפי ההסכמה הזאת הוועדה הזאת תדון חמש שעות בלבד בסדר היום שקבוע פה.

דוד ביטן: זה סדר היום היחיד שאפשר לעשות היום בוועדה המסדרת, קחו את זה בחשבון, אל תסבכו את סדר היום הזה.

איתן גינזבורג: ההצבעה על חוק האזרחות תהיה ב-10:20.

איתן גינזבורג: חבר הכנסת שלמה קרעי, בבקשה.

שלמה קרעי: אדוני היושב-ראש, אני רוצה להתייחס לסעיף שאנחנו הולכים להצביע עליו בעוד 20 דקות.

שלמה קרעי: אלקין עומד בראיונות ואומר שהאופוזיציה נגד המדינה, שלאופוזיציה לא אכפת ממדינת ישראל.

שלמה קרעי: אתם בעצמכם בניתם את הקואליציה שלכם בתוך ביצה של טרור, בתוך ביצה של חברים אנטי ציוניים שטובת מדינת ישראל לא חשובה להם.

שלמה קרעי: אם אתם אומרים שכשאנחנו מצביעים נגד אנחנו פוגעים בביטחון המדינה, מה זה אומר על הקואליציה שחבריה יצביעו נגד?

שלמה קרעי: שהקואליציה הזאת והממשלה הזאת היא נגד המדינה.

שלמה קרעי: לגופו של עניין, אדוני היושב-ראש.

שלמה קרעי: החוק הזה, הוראת השעה הזאת היא מחוררת, היא כמו פלסטלינה, היא כחומר ביד היוצר.

שלמה קרעי: הידיים של זה שהוראת השעה הזאת תהיה כדי ליישם אותה, הן הידיים שיקבעו מה המטרה שלה.

שלמה קרעי: אם זה ממשלת ימין שתיישם את זה לטובת ביטחון מדינת ישראל, זה בסדר, אני מצביע בעד, אבל אם זאת ממשלת שמאל שמתנגדת למדינת ישראל, שחלק מהחברים שלה לא מכירים בזכות קיומנו וברור שהוראת השעה הזאת תשמש אותם לעשות מה שהם רוצים בוועדות חריגים, זה יהיה נגד ביטחון מדינת ישראל.

שלמה קרעי: גם לגופו של עניין אין שום סיבה להצביע בעד הוראת שעה שהיא רק פלסטר, שהיא רק לכסות על הערווה של הממשלה הזאת שלא מסוגלת להגן על ביטחונה של מדינת ישראל.

שלמה קרעי: כאופוזיציה אנחנו לא ניתן לכם חבל הצלה כדי לצאת מתוך הביצה שנכנסתם אליה, לכן אני ממליץ לחבריי להצביע נגד הממשלה בכלל.

איתן גינזבורג: חבר הכנסת סובה, בבקשה.

יבגני סובה: ממתי ישיבות הליכוד מתחילות בזמן?

יבגני סובה: אם תגיד לי שפעם אחת הישיבה התחילה בזמן, אני מוריד את הכובע ומתנצל 20 פעם על כל דקה של איחור.

קטי קטרין שטרית: עד מתי תסתכלו עלינו?

קטי קטרין שטרית: למה כולם מסתכלים מה קורה בליכוד?

יבגני סובה: למה אני רוצה להסתכל עליכם?

יבגני סובה: כי 12 שנים לא קידמתם את חוק יסוד ההגירה.

קטי קטרין שטרית: בגלל איילת שקד, בגלל אבי ניסנקורן.

יבגני סובה: רוב המפלגות הצביעו בעד הוראת שעה.

דוד ביטן: אגב, עכשיו יש לנו רוב לחוק מוות למחבלים שהגשתם.

יבגני סובה: מכיוון שיש פה עניין ביטחוני, אפשר גם להתייחס למה שאומרים גורמי הביטחון ולהניח את הפוליטיקה.

מיכאל מלכיאלי: גורמי הביטחון טענו שהממשלה הזאת מסוכנת.

שלמה קרעי: הסברתי עכשיו שיש הבדל.

יבגני סובה: אחרי שהבהרנו את זה, אני מקווה שבפעם הבאה הישיבות יתחילו בזמן.

שלמה קרעי: הקול הוא קול שקד, אבל הידיים הם ידי מנסור עבאס והתנועה האסלאמית.

קטי קטרין שטרית: אני רוצה לחדד את מה שאמר חבר הכנסת טיבי לגבי השעה.

קטי קטרין שטרית: אני הגעתי הרבה לפני 09:00, כי ב-08:30 היה לי ראיון.

קטי קטרין שטרית: מכיוון שידעתי שבאיזה שהוא קטע מהבית שלי לכאן אין קליטה, הגעתי לפני כן.

קטי קטרין שטרית: אם יש לכם בעיה ואתם צריכים התייעצות, יכולתם לכתוב שההצבעה תהיה בשעה 10:00.

קטי קטרין שטרית: אנחנו לוקחים בצורה מאוד מאוד רצינית את התפקיד שלנו, אנחנו מבצעים אותה בצורה הכי טובה.

קטי קטרין שטרית: בועז, כל הכבוד, עברת איזה שהוא תהליך מבורך.

קטי קטרין שטרית: אני מציעה לחברים שלך בקואליציה גם לעבור את התהליך הזה.

קטי קטרין שטרית: מדברים פה על ביטחון המדינה ועל אחריות.

קטי קטרין שטרית: הקואליציה הקודמת שהייתה דאגה ל-12 השנים הטובות ביותר למדינת ישראל, אם בהישגים כלכלים, אם בטיפול בקורונה, אם בניהול המדינה הזאת.

קטי קטרין שטרית: חוצפה לבקש מאיתנו להוות איזה שהוא מגן, כי הרי אתם ממשלת שמאל, לא ממשלת ימין.

קטי קטרין שטרית: אל תבקשו מאיתנו, חברי הכנסת שנמצאים במחנה לאומי, לשמש עבורכם עלה תאנה בדברים האלה.

איתן גינזבורג: תודה רבה.

איתן גינזבורג: חבר הכנסת מיקי זוהר, בבקשה.

מכלוף מיקי זוהר: גם כשאני ניהלתי את הוועדה המסדרת הייתי מאחר לישיבות, אבל אז היינו דואגים להודיע על עיכוב בישיבה.

מכלוף מיקי זוהר: גם אם הדיון היה מתעכב, הוא בטח לא היה מתעכב מכיוון שקבענו הצבעה בסעיף הראשון על סדר היום.

מכלוף מיקי זוהר: הגישה כרגע מצד הקואליציה לא רק פוגעת במצב הנוכחי, היא גם תפגע במערכת היחסים בעתיד.

מכלוף מיקי זוהר: גם אם מחר בבוקר יהיה איזה שהוא מפץ פוליטי כזה או אחר ואנשים ירצו לשתף פעולה אחד עם השני, בגישה הזאת שיש כרגע זה יהיה מאוד קשה.

מכלוף מיקי זוהר: אני שומע כל הזמן את הטענות נגדנו - שאנחנו לא משתפים פעולה עם האופוזיציה, שאנחנו לא מצביעים איתם, שאנחנו לא הולכים איתם.

מכלוף מיקי זוהר: איך אתם מצפים מאיתנו, כשאנחנו פה מקבלים יחס משפיל, מזלזל באופן כזה שאנחנו רואים את הדורסנות יתר הזאת, שאנחנו נשתף פעולה עם הקואליציה?

מכלוף מיקי זוהר: זה לא עובד ככה.

מכלוף מיקי זוהר: כשהייתי יושב ראש הקואליציה ורציתי להגיע להסכמה עם האופוזיציה, הייתי מדבר עם האופוזיציה, מנהל איתה מו"מ ומגיע או לא מגיע להסכמות.

מכלוף מיקי זוהר: היה שיח מכבד.

מכלוף מיקי זוהר: כרגע זה לא המצב, ואני לא נוקב בשם של יושבת ראש הוועדה, אני מדבר באופן כללי.

מכלוף מיקי זוהר: מצופה מראשי הקואליציה, שזה יאיר לפיד, נפתלי בנט, גדעון סער זאב אלקין, להוביל מדיניות חדשה בניהול השיח מול האופוזיציה, כי כרגע הם מובילים לפילוג בעם, לשסע בעם.

מכלוף מיקי זוהר: אני רוצה להגיד לך, איתן, שהשסע והפילוג בעם מתחילים מהמנהיגים שלו.

מכלוף מיקי זוהר: לפני שבאים בטענות אלינו, אתם בעצמכם צריכים להסתכל במראה ולראות אם הגישה שאתם נוקטים בה היא הגישה הנכונה.

דוד אמסלם: תראה, איתן, אנחנו מספר שנים בכנסת, קצת יותר ממך.

דוד אמסלם: בשנים האחרונות שהיית הייתה כנסת לא טובה.

איתן גינזבורג: היו כנסות לא טובות.

דוד אמסלם: מה שהרגיז אותי זה לא רק חוסר ההצבעה, זה הזלזול שלכם.

דוד אמסלם: יש פה חבר'ה חדשים שבאו אתמול ולא מבינים איך מתנהגים.

דוד אמסלם: הם מזלזלים בי כבן אדם, לא כחבר כנסת.

דוד אמסלם: אתם הורסים את הכנסת, אתם פשוט לא מבינים מה יקרה בעתיד.

דוד אמסלם: הרי זה לא יישאר ככה כל הזמן, כי יום אחד מישהו אחר ישב שם ויקדם את זה קצת קדימה, עוד 20 צעדים.

דוד אמסלם: אני לא יודע אם אני אשאר בכנסת או לא, אבל בסוף הכנסת זה מוסד שצריך להתנהל, וכאן זה המקום לעשות דיונים.

דוד אמסלם: קבעתם שעה שיכולתם להפוך אותה.

דוד אמסלם: יכולתם לקבוע אתמול שההצבעה תהיה בשעה 11:00.

איתן גינזבורג: אני מנהל את הישיבה, לא את הוועדה.

דוד אמסלם: מכאן ולהבא אני מציע שהצבעות קריטיות תעשו יותר מאוחר, כדי שאנשים לא יצאו בבוקר מוקדם ויגיעו לכאן, יחכו וסתם ייפגעו.

דוד אמסלם: ארבל, הייתי מבקש לקבל ממך חוות דעת אם יושבת ראש הוועדה יכולה להתמנות על פי חוק יסוד: הכנסת להיות יושבת ראש הוועדה המסדרת.

דוד אמסלם: אני הבנתי שמי שיכול לשמש כיושב-ראש הוועדה המסדרת זה מישהו שעליו הטיל ראש הממשלה את המינוי.

דוד אמסלם: עכשיו לגבי הצעת חוק יסוד: הממשלה.

דוד אמסלם: אני מבין שאם ראש הממשלה רוצה ל"בנטט" את השני, שניהם יוצאים מהמשחק.

דוד אמסלם: אני מבין שאם אחד מחליט לפרוש או לעבור צד, אז אותו אחד לא יכול להיות ראש ממשלה.

דוד אמסלם: אני חושב שההצעה הזאת היא הצעה לא חוקית.

דוד אמסלם: עוד מעט הם גם יבקשו ערבויות כספיות.

דוד אמסלם: אני חושב שזה לא חוקי בהגדרה.

דוד אמסלם: במערכת הפוליטית אין מצב מהסוג הזה, בוודאי לא בחקיקה.

דוד אמסלם: הרעיון זה שאם מישהו עובר ברמה האידיאולוגית, לא חשוב למה, לצד אחר, בוודאי בחקיקה אי אפשר לעצור את זה.

דוד אמסלם: יש פה דבר הזוי, מוזר.

דוד אמסלם: עוד מעט הם גם יכניסו בחוק ערבויות בנקאיות שהם נותנים אחד לשני.

ארבל אסטרחן: לגבי הדבר הראשון, אני יודעת שהגיעה אתמול בערב פנייה ליו"ר הכנסת וליועצת המשפטית לכנסת.

ארבל אסטרחן: אלי היא לא נשלחה.

ארבל אסטרחן: אני אבדוק את העניין ואתייחס לזה.

ארבל אסטרחן: לגבי הדבר השני, בשלב הזה של קביעת ועדה לדיון אנחנו לא נוהגים לתת חוות דעת חוקתיות.

ארבל אסטרחן: העמדה של הלשכה המשפטית תימסר ככל שהדבר יידרש בוועדה שאליה תועבר הצעת החוק לדיון.

רם שפע: חבר הכנסת יעקב מרגי, בבקשה.

יעקב מרגי: חבריי, אני לפני כשבועיים יצאתי מהקבוצה של הוועדה המסדרת.

יעקב מרגי: יש חברים שתהו למה.

יעקב מרגי: פשוט אשתי אמרה לי: "אל תכעס יותר בכנסת".

יעקב מרגי: להיות חבר בקבוצה זה מכעיס.

יעקב מרגי: ההתנהלות בוועדה המסדרת מבישה.

יעקב מרגי: ביקשתי לצאת מהוועדה המסדרת, אבל לא שחררו אותי.

יעקב מרגי: אני אומר לכם, לא היה כדבר הזה.

יעקב מרגי: קורה שמאחרים.

יעקב מרגי: יו"ר ועדה יכול לאחר בגלל פקקים.

יעקב מרגי: אתם יודעים מה, אל תבוזו לו, יכול להיות שהשעון המעורר גם לא הקפיץ אותו.

יעקב מרגי: פשוט משאירים הודעה בקבוצה שהישיבה נדחתה ל-09:30.

יעקב מרגי: התחושה הזאת שיושבים כולם ומחכים זה מבזה, זה משפיל את חברי הכנסת.

יעקב מרגי: אחר כך מתרגשים מאמירות או מסגנון דיבור.

יעקב מרגי: זו לא ועדת חינוך, אז תפסיקו לחנך פה אנשים.

יעקב מרגי: הפרלמנט נועד לדבר ולדון.

יעקב מרגי: התופעה הזאת של למה מדברים, למה מתרגשים מכל משפט, למה מעירים - רבותיי, מה לעשות, הגענו מ-70 גלויות.

יעקב מרגי: אל תחנכו.

יעקב מרגי: ניסו לעשות פה כור היתוך, אבל לא הצליחו.

יעקב מרגי: כשחבר כנסת אומר "סתום את הפה", הוא עוקר את המהות של הבית הזה.

יעקב מרגי: אני מציע לו, כפי שהציעו לו אחרים, להתנצל.

יעקב מרגי: לא יהיה כדבר כזה.

יעקב מרגי: לאזרח אסור לסתום את הפה, אז לחבר כנסת?

יעקב מרגי: הוא ימעל בתפקידו אם הוא יסתום את הפה.

יעקב מרגי: אני מרגיש כמו ברכבת הרים.

יעקב מרגי: למה?

יעקב מרגי: פעם מורידים אותנו לרמות נורמאליות של הידברות, פעם מנתקים את הסגנון.

יעקב מרגי: כשנקטו באמצעים של הידברות היו הישגים.

יעקב מרגי: אם תתמידו בקטע של הידברות הקואליציה רק תרוויח.

רם שפע: קיבלנו.

רם שפע: אני חושב שגם בועז וגם איתן התנצלו על האיחור.

בועז טופורובסקי: חברים, אני מצטער, בעקבות לחץ מתון אני מבקש לדחות את ההצבעה ל-11:20.

שלמה קרעי: גברתי היועצת המשפטית, האם זה ניתן?

רם שפע: מאי גולן, זכות הדיבור שלך.

מאי גולן: לעומת שאר המפלגות בקואליציה החדשה הזאת, אנחנו עם מעל 120,000 מתפקדים בליכוד.

מאי גולן: אני יודעת שהתרבות בחוץ זה לא להבין איך אנחנו הולכים לחתונות, לבר-מצוות.

מאי גולן: קשה להבין שאנחנו משפחתיים, שורשיים ומחוברים.

מאי גולן: קטי, אני ודוד היינו אתמול באירוע בחדרה עד 02:00 לפנות בוקר.

מאי גולן: ישנו הלילה שעה וחצי בממוצע.

מאי גולן: אמרו לנו להיות פה בצורה מדויקת ב-09:00 בבוקר.

מאי גולן: בי"ז בתמוז, בצום, ביקשנו לדחות את הדיון בשעה, אבל היושבת ראש החדשה, עידית סילמן, לא הסכימה לדחות בשעה כשרוב רובה של האופוזיציה צמה.

מאי גולן: זה כבר גובל ברוע.

מאי גולן: ולמה אני אומרת את זה?

מאי גולן: כי חלק מחברי הקואליציה הזאת נהנים להתעלל בחברי האופוזיציה.

מאי גולן: זה שאתם מביאים אותנו לפה בשעות לא שעות, בלי שינה בלילות לבנים, זה גובל ברוע.

מאי גולן: כשאנחנו נחזור לשלטון זה יתנקם בכם, כי אנחנו נדע למשול בצורה שגם תדרוס.

מאי גולן: לא תהיה אותה הכלה שהייתה קודם.

מאי גולן: מה שהיה לא יהיה, למדנו את הלקח שלנו.

מאי גולן: כשנחזור לשלטון תגלו מה זה כשהליכוד לא אנושי, כי כרגע אתם לא אנושיים.

מאי גולן: ככה לא מתנהלת דמוקרטיה, ככה לא מתנהלת פעילות הכנסת, וזה גם לא יחסי אנוש בין אנשים.

יבגני סובה: מי עושה לילות לבנים?

יבגני סובה: מי גורם לאנשים לשבת פה כל הלילה?

יבגני סובה: הקואליציה?

רם שפע: חברת הכנסת גלית דיסטל, בבקשה.

גלית דיסטל אטבריאן: אני רוצה להמשיך את הדברים של מאי ולתת לכם איזו שהיא הצצה על מה שעובר עלינו הבוקר.

גלית דיסטל אטבריאן: אני חושבת שמה שקורה בחדר הזה זה סוג של ייקום מקביל ומצומצם למה שקורה בחוץ.

גלית דיסטל אטבריאן: הבוקר פתחתי את הפייסבוק שלי וראיתי שאני מתויגת בתמונה, ועל התמונה יש כיתוב שאומר: "איזה באסה שנשארו שאריות של אוסנת מארק בכנסת".

גלית דיסטל אטבריאן: הדבר היחיד שאני יכולה לחשוב שמאפיין אותי ואת אוסנת מארק זה ששתינו נשים מזרחיות.

גלית דיסטל אטבריאן: ממש באותה נשימה אני מציצה בסלולר של דודי אמסלם ואני רואה שמישהו מתייג אותו לצד קוף.

גלית דיסטל אטבריאן: לפני כמה ימים אני רואה שעל אחיי החרדים אומרים שאצלם הקורונה חוזרת, אבל זה לא נכון, היא לא חוזרת ביישובים החרדים.

גלית דיסטל אטבריאן: עזבו את הטוקבקיסטים, את הגזענות שאני, מאי, קטי ודוד וביטן חוטפים כל הזמן רק כי לא באנו מהתפוצה הנכונה ולכן משווים אותנו לקופים.

גלית דיסטל אטבריאן: הלוואי ומישהו היה קורא לי תינוקת, זה היה באמת תחושה של שחרור מהקללות האיומות שאני חוטפת.

גלית דיסטל אטבריאן: רשתות טלוויזיה מובילות בכל ידיעה על קורונה – בום, תמונה של חרדי.

גלית דיסטל אטבריאן: מה שקורה כרגע בכנסת זו תמונת מראה למה שקורה במציאות: אנחנו מושתקים, אנחנו מודרים, אנחנו נלעגים.

גלית דיסטל אטבריאן: העובדה שאנחנו היינו צריכים, כל אחד בתורו, לטוס לפה בהתקף חרדה ולהיות ב-08:40 כי אלקין, האיש של האח הגדול ששולט בכל, שמרחף מעל הכל ונותן הוראות איך להתנהג בנו בזלזול ובשנאה, זה כמעט לא אנושי.

גלית דיסטל אטבריאן: מה שקורה כאן בכנסת קורה גם בחוץ.

גלית דיסטל אטבריאן: כשאנחנו נחזור, אנחנו נחזור רעבים יותר, נחושים יותר, חכמים יותר, ואנחנו נדע לנהוג בכם בדיוק כמו שאתם נוהגים בנו.

מיכאל מלכיאלי: אין שום דרישה של הגאונים במשרד הבריאות לסגרים.

מיכאל מלכיאלי: ערים שלמות לא חרדיות הופכות לצהובות.

מיכאל מלכיאלי: כשאנחנו היינו מתחלים להבהב באדום, כל הגאונים צעקו: "סגר לחרדים".

מיכאל מלכיאלי: פתאום עכשיו אין סגרים, אין שום דבר.

רם שפע: גם לי מפריע שמצמידים תמונות של חרדים בהקשר לקורונה בכל מיני אתרים.

רם שפע: אני חושב שזה לא מוצדק.

גלית דיסטל אטבריאן: וכשמשווים מזרחי לקוף זה לא מפריע לך?

רם שפע: חד-משמעית.

רם שפע: חבר הכנסת כסיף, בבקשה.

עופר כסיף: תודה רבה, אדוני היושב-ראש.

עופר כסיף: נאמרו פה דברים שאני לא אחזור עליהם לגבי האיחור, לגבי הזלזול בחברי הכנסת, שאני מקבל את כל זה, אבל יש דבר אחד שנראה לי צבוע.

עופר כסיף: מדברים פה, ובצדק, נגד הגזענות האנטי מזרחית והאנטי חרדית, ואני הראשון שחותם על זה שקיימת גזענות כזאת וצריך להילחם בה.

עופר כסיף: אני גם חושב שמי שמכיר אותי קצת יודע שאני נלחם בה יום ולילה.

עופר כסיף: כשמדברים על הגזענות הזאת, על ישראל השנייה, אסור להתעלם מהגזענות הקשה נגד הציבור הערבי.

עופר כסיף: אתם אלה שבכנסות ובממשלות הקודמות הובלתם את הגזענות נגד ערבים, נגד מזרחים ונגד חרדים.

עופר כסיף: אני מציע שאחד הדברים הראשונים שנעשה זה נדאג שבבית ראש הממשלה יאפשרו ליוצאי אתיופיה לעלות לקומה השנייה.

עופר כסיף: בואו נתחיל מזה, אחר כך נמשיך לדבר על ישראל השנייה וכן הלאה.

רם שפע: חבר הכנסת שמחה רוטמן, בבקשה, זה הזמן שלך.

שמחה רוטמן: היום בבוקר שמענו מאלקין, אחד מהשושבינים, אומר: "אנחנו מנהלים את השיח על חוק האזרחות רק בתוך הקואליציה, רק עם מנסור".

דוד אמסלם: רק עם תומכי המחבלים.

שמחה רוטמן: בדיוק.

שמחה רוטמן: אומרים לנו: תצביעו למען טובת המדינה, תתעלו מעל שיקולים של קואליציה-אופוזיציה, תצביעו לפי העניין.

שמחה רוטמן: הבוקר כבר שמענו על הפשרה של השר עיסאווי פריג' שאומרת לקצר לחצי שנה ובזמן הזה להגיע להסכמות.

שמחה רוטמן: מה שמבקשים מאיתנו בקואליציה זה להצביע נגד האידיאולוגיה שלנו, לטובת האילוצים הקואליציוניים.

שמחה רוטמן: זה באמת מהפכני שקואליציה באה ואומרת לאופוזיציה: בואו נצביע הצבעה פוליטית לטובת הקואליציה.

שמחה רוטמן: האידיאולוגיה שלנו היא להצביע רק בעד חוק יסוד: ההגירה, לתת פתרון קבע לכל הנושא הזה, כשם שאיילת שקד הבטיחה.

שמחה רוטמן: עכשיו אומרים לנו: תנו לנו איזה אורך נשימה.

שמחה רוטמן: אם זה לטובת ההסדרה האידיאולוגית, ניתן לכם אורך נשימה.

שמחה רוטמן: בנימין נתניהו הציע לתת אורך נשימה לטובת אידאולוגיה.

שמחה רוטמן: אומרים לנו: תנו לנו אורך נשימה כדי שאנחנו ומנסור עבאס נכניס ערבים עם עגלות.

שמחה רוטמן: אתם רוצים חרדים בעגלות החוצה, ערבים בעגלות פנימה.

שמחה רוטמן: אני חושב שעופר דיבר נכון ואמר שיש פה איזו שהיא גזענות.

שמחה רוטמן: ראינו את זה גם אתמול ביחס לפיצולי הסיעות, שרוצים לייצר ארבעה כדי להעיף את רע"ם.

שמחה רוטמן: ניצלתם את רע"ם להקמת ממשלה, עכשיו אתם רוצים להוציא אותה.

שמחה רוטמן: יש במדינת ישראל אזרחים.

שמחה רוטמן: אם אתם רוצים להתייחס אליהם כאזרחים, תתייחסו אליהם כאזרחים, ואם אתם רוצים להתייחס אליהם כפוטנציאל להקמת ממשלה, תדאגו שהם לא יתמכו בטרור.

שמחה רוטמן: אל תעשו לנו ממשלת ישראל הראשונה שמדירה את כל הציבורים שלא בדיוק בנויים לפי הקו והתפיסות שלכם.

אין דבר כזה ממשלה שמיד בהתחלה אומרת: בזה ובזה נסתמך על האופוזיציה.

מה זה הדבר הזה?

שמחה רוטמן: הם רוצים שנהיה רשת הביטחון שלהם, כדי שהם יוכלו להמשיך ולתת הקלות והטבות בזכות השיבה.

שמחה רוטמן: זה דבר שעליו התפוצצו הסכמי שלום.

שמחה רוטמן: כשאמרו לאנשים, שכבר היו מוכנים לתת את ירושלים, את כל יהודה ושומרון, חילופי שטחים והכל, לתת זכות שיבה סמלית, הם אמרו "לא".

שמחה רוטמן: עכשיו הם אומרים: תנו לנו שנה, בשנה הזאת נעשה הרבה יותר מזכות השיבה הסמלית הזאת בהסכמות שקטות עם מנסור עבאס.

שמחה רוטמן: כמו שאומרים, היה לא תהיה.

דוד אמסלם: מה שמנסור עבאס ירצה הוא יקבל.

רם שפע: אנחנו עוברים לנושא של היוועדות חזותית.

רם שפע: האפשרויות הן: ועדת חוקה, ועדת כספים, הוועדה למעמד האישה, ועדת הפנים והגנת הסביבה.

מאיר פרוש: הקורונה הסתיימה אחרי מאבק קשה של הממשלה הקודמת.

מאיר פרוש: אין היגיון שנדבר על דבר שלא הסברתם למה אתם צריכים אותו.

מאיר פרוש: אני בטוח שלבנט יש איזה פתרון שאומר שמחר אין קורונה ואז לא צריך את החוק.

איתן גינזבורג: חבר הכנסת יעקב אשר העביר את החוק בקדנציה הקודמת.

איתן גינזבורג: חשבנו שהוא חוק טוב שנכון להאריך אותו.

מאיר פרוש: איך אתם מבקשים מאיתנו לקדם חוק כשביזתם את נתניהו ואת כל הקואליציה על זה שאנחנו מביאים קורונה?

מאיר פרוש: נתניהו סיים את תפקידו בלי קורונה.

מאיר פרוש: איזה מזל רע יש לבנט ולפיד.

מאיר פרוש: רק הם הגיעו וכבר יש קורונה, יש 300 חולים ביום.

רם שפע: חבר הכנסת מיקי זוהר, בבקשה.

מכלוף מיקי זוהר: אני זוכר את ישיבת השבעת הממשלה שבה יאיר לפיד הכין נאום מאוד מאוד מעניין.

מכלוף מיקי זוהר: הוא עלה לבמה ואמר: "אימא שלי מבוגרת, רואה את מה שקורה פה, אני לא רוצה לנאום בגלל השיח המתלהם, בגלל הגישה הזאת, הפילוג".

מכלוף מיקי זוהר: ועכשיו אני שואל את עצמי, איפה הוא כשהוא רואה את חבריו לקואליציה מתנהגים בדיוק אותו דבר.

מכלוף מיקי זוהר: חבר מפלגתו אומר "תסתום את הפה" לחבר הכנסת דוד אמסלם.

מכלוף מיקי זוהר: איפה לפיד היה כשהוא אמר את זה?

מכלוף מיקי זוהר: איפה לפיד היה כשבועז טופורובסקי ניהל פה דיונים וזרק אנשים החוצה באופן הכי ברוטאלי שיש?

מכלוף מיקי זוהר: איפה הוא היה כשחברו נפתלי בנט הציב את עידית סילמן כיושבת ראש הוועדה שעשתה ככל העולה על רוחה מבלי לכבד את חברי הוועדה?

מכלוף מיקי זוהר: אף אחד לא מדבר, אף אחד לא מצייץ.

מכלוף מיקי זוהר: הדבר הזה אומר שיש פה צביעות לשמה, שיש פה גישה לא אובייקטיבית.

מכלוף מיקי זוהר: אני חושב שהגישה הזאת תתנקם בכם לא רק כשנחזור להנהגת המדינה, כמו ששמענו חברי כנסת אחרים אומרים, אלא גם על ידי הציבור.

מכלוף מיקי זוהר: הציבור עוקב אחרי ההתנהלות שלכם, וההתנהלות שלכם היא התנהלות לא טובה.

מכלוף מיקי זוהר: אני חושב שאתם תראו מהר מאוד כבר בסקרים איך הציבור נוטש את כל המפלגות שמובילות את הקואליציה הנוכחית, ואני מדבר על מפלגתו של יאיר לפיד, על מפלגתו של גדעון סער, על מפלגתו של נפתלי בנט וכל החברים האחרים.

מכלוף מיקי זוהר: הגישה הזאת לא משרתת אתכם.

רם שפע: חבר הכנסת אבי מעוז, בבקשה.

אבי מעוז: אדוני היושב-ראש, תודה רבה.

אבי מעוז: אני רוצה דווקא הפעם לדבר על החוק.

אבי מעוז: כולם יודעים שהצעת החוק שמונחת בפנינו קשה לעצירים.

אבי מעוז: אם העצירים לא באים לאולם בית המשפט, הם לא יכולים לייצג כראוי את מה שהם טוענים.

אבי מעוז: זאת הצעת חוק שמפלה את כל העצירים.

אבי מעוז: אמנם הקורונה מתחילה לעלות, אבל הממשלה לא הטילה שום הגבלה נוספת.

אבי מעוז: מעבר למסכות בחללים הסגורים, הממשלה לא הטילה שום הגבלה נוספת על הציבור.

אבי מעוז: לא בערים אדומות, לא בערים הכתומות.

אבי מעוז: אני חושב שאין מקום לקדם את החוק הזה.

אבי מעוז: אני חושב שהחוק הזה מגדיר את כל העצורים, שזאת אוכלוסייה חלשה, כאוכלוסייה שמסוכנת לציבור, כאוכלוסייה שיכולה להפיץ את הקורונה יותר מאחרים.

אבי מעוז: אין שום הבדל, במצב הקורונה של היום כשהממשלה החליטה לא להטיל הגבלות נוספות, בין עצירים לכל אדם אחר.

אבי מעוז: כמו שיש זכות לכל אדם להציג את דברו בבית המשפט, כך יש מקום לעצירים לבוא לבית המשפט ולהציג את דבריהם לא בהיוועדות חזותית.

אבי מעוז: אני חושב שזה עוול לעצורים.

אבי מעוז: אני מציע לעצור את קידום החוק הזה, לעצור אותו פה, כדי שלא נכתים את אוכלוסיית העצירים, שהיא חלשה גם ככה, בכתם נוסף כאילו הם מפיצי המחלה של הקורונה.

אבי מעוז: אין הגבלה על הציבור – אין הגבלה על עצירים, לכן אני מציע לעצור פה את קידום החוק הזה.

רם שפע: חברת הכנסת גלית דיסטל, בבקשה.

גלית דיסטל אטבריאן: אני חשה גאווה עצומה להיות שייכת למפלגה עם דודי, ביטן ומיקי.

גלית דיסטל אטבריאן: כשהגעתי לכאן הועדה המסדרת הייתה בראשותו של מיקי.

גלית דיסטל אטבריאן: הוא ניהל אותה בהמון המון חן, במינימום אנטגוניזם.

גלית דיסטל אטבריאן: הייתה לו החוכמה לא להתנגש, הייתה לו החוכמה להכיל.

גלית דיסטל אטבריאן: התחושה פה היא שכל הזמן יש שתי משאיות שמתנגשות חזיתית אחת בשנייה.

גלית דיסטל אטבריאן: גם כשמיקי ניהל את הוועדות, לצד השני היו המון הערות, המון כעסים.

גלית דיסטל אטבריאן: איכשהו זה לא התפוצץ.

גלית דיסטל אטבריאן: מתוך איזה שהוא רצון לייצר נוכחות נוצר פה משהו מאוד כוחני, לא פרופורציונאלי, מיותר לחלוטין שמפספס את המטרה של כולנו.

גלית דיסטל אטבריאן: אני חושבת שכדאי לכם להקשיב לחבר'ה שיושבים כאן, הם מנוסים מאוד.

גלית דיסטל אטבריאן: ביטן היה יו"ר הקואליציה המיתודולוגי בכנסת.

גלית דיסטל אטבריאן: הדברים שהוא עשה פה ידועים לכולם.

גלית דיסטל אטבריאן: לא יקרה כלום אם תיקחו עצות מהאנשים האלה ולא תזלזלו אלא תקשיבו.

גלית דיסטל אטבריאן: ניסיון זה דבר חשוב, בטח ניסיון כמו שיש לג'נטלמנים היקרים פה שיושבים לידי.

גלית דיסטל אטבריאן: עד שהליכוד יחזור להיות בשלטון אני מציעה שנשמור על רוח ספורטיבית, אנושית, על כבוד הדדי.

גלית דיסטל אטבריאן: יש פה מאסטרים שיכולים להעביר שיעורים, אני בטוחה שיש להם את הרצון הטוב לעשות את זה.

רם שפע: חברת הכנסת שרן השכל, בבקשה.

שרן השכל: חבר הכנסת פרוש טען שלפני שאנחנו היינו לא הייתה קורונה ועכשיו יש קורונה.

שרן השכל: חשוב להבין, המדדים הם שונים בגלל החיסונים.

שרן השכל: אנחנו מסתכלים על מספר המתים ועל מספר החולים קשה.

מי הביא את החיסונים?

שרן השכל: אם אנחנו מסתכלים לפני השבעת הממשלה, על ה-9 ביוני, יש לנו 33 חולים במצב קשה, 19 מונשמים ו-6,428 מתים מתחילת המגפה.

שרן השכל: אם אנחנו מסתכלים יום אחרי ההשבעה של הממשלה, יש לך 30 חולים קשים ו-20 מונשמים.

שרן השכל: אם אנחנו מסתכלים על נתונים מאתמול בלילה, אתה רואה 35 במצב קשה ו-16 מונשמים.

שרן השכל: ברור שאנחנו מסתכלים על נתוני התחלואה, אבל התחלואה היא לא תחלואה קשה.

מאיר פרוש: איך קורה שאחרי שבועיים מהקמת הממשלה יש 300 חולים ביום?

מאיר פרוש: זאת הפקרות.

שרן השכל: אנחנו מנסים לייצר את האמצעים הנכונים, אם מבחינת ניטור, אם מבחינת הפרדה של מדינות אדומות ממדינות ירוקות בהגעה לשדה התעופה.

מאיר פרוש: מי שרת התחבורה?

מאיר פרוש: מירי רגב?

שרן השכל: אנחנו מטפלים בעניין הזה.

שרן השכל: כמו שאתה רואה, הנתונים לא שונים ממה שהיה תחת נתניהו בחודש האחרון.

שרן השכל: אני לא מתלוננת על האופוזיציה, אתם עושים עבודה טובה, אבל חלק מהדברים שאתם עושים כאן הם בגדר שריפת אסמים.

שרן השכל: יש לנו נושאים שהם מבחינה אידיאולוגית נושאים משותפים.

שרן השכל: מה שהכי חשוב בסוף זה דרך ואידיאולוגיה.

שרן השכל: כשאתם רואים שאנחנו עושים עבודה טובה, וואלה, אתם יכולים לא לשרוף את האסמים.

שרן השכל: אם אני רואה שבעניין של היישוב אביתר, שאלה דברים שנתניהו לא היה עושה, אתם באים ומתסיסים את מרצ, אז זה שריפת אסמים, כי אתם דואגים שהדבר הזה לא יקרה.

שרן השכל: אם יש דברים טובים, תשבו בשקט, לא צריך ללכת ולשרוף אסמים.

את הדברים הרעים אתם תקדמו, ואת הדברים הטובים נקדם לכם.

שרן השכל: חוק האזרחות הוא נושא ביטחוני.

שרן השכל: אין לי בעיה שתטרידו את הקואליציה ואפילו תוסיפו סעיפים יותר מרחיקי לכת.

זה מה שביקשו.

שרן השכל: אתה לא מבקש חוק יסוד.

יבגני סובה: הם ביקשו תוך שבוע לחוקק חוק יסוד.

שרן השכל: במקום להביא הישג לאופוזיציה לתוך החוק הנוכחי שהוא אפילו יותר מרחיק לכת, מה אתם עושים?

שרן השכל: אתם שורפים את האסמים, אתם יוצרים סיטואציה שבה החוק הזה לא יעבור, מה שיסכן את ביטחון ישראל.

שרן השכל: דבר כזה בתוך התרבות הפרלמנטרית לא היה.

שרן השכל: כשהיה מבצע "שומר חומות" אמרנו שנעמוד מאחוריכם.

שרן השכל: בנושאים ביטחוניים ובנושאים של יחסי חוץ לא שורפים את האסמים.

דוד ביטן: תגיעו לסיכומים בקואליציה.

שרן השכל: נגיע איתם לסיכומים, הכל בסדר, אבל תדעו שאתם מותחים פה קווים אדומים שלא נעשו.

גלית דיסטל אטבריאן: אנחנו חיים עם זה בשלום רב מאוד.

גלית דיסטל אטבריאן: יכולתם לשבת עם הימין.

שלמה קרעי: הקול הוא קול שקד, הידיים הם ידי מנסור עבאס.

איתן גינזבורג: חבר הכנסת יעקב אשר, בבקשה.

שרן, בחלק א' של דברייך את טועה ומטעה.

חודש לפני שהממשלה הזאת קמה היו 48 או 50 חולים, ואז זה ירד והגיע ל-30.

כשבאה הממשלה החדשה זה ירד אפילו עוד קצת, ל-24.

מאז זה גדל ל-36, ל-38.

זה בדיוק מראה את מגמת הגידול.

את פשוט שמה פלסטר על המספרים.

שרן, את מדברת על שריפת אסמים.

לא יכול להיות שתעשו כל דבר רע עם השותפים שלכם ותבואו אחר כך לאחרים.

יש ראש ממשלה, אבו עלי לא קטן, שלא יודע לשלוט, שלא יודע להשתלט.

תראו איך הוא לא משתלט על הצבעה אחת של הקואליציה.

זה ראש ממשלה פייק שמחזיקים אותו בגרון עם חוק יסוד.

זאת ממשלת שריפת אסמים, זאת ממשלת פייק, זה שקר, זו דרסנות, זאת ממשלת טרלול.

אומרים לאנשים לבוא ב-09:00 להצבעה מאוד חשובה, אבל הם מגיעים ב-09:30.

זאת בושה וחרפה, גם אם אתם עושים את זה עם חיוך.

איתן גינזבורג: חבר הכנסת דוד אמסלם, בבקשה.

דוד אמסלם: כשאתם תהיו באופוזיציה, וזה יקרה די מהר, ישבו כאן שרים שלכם שלא יבינו מה אנחנו עושים, וכל זה בגלל שאתם שתלתם את הזרעים האלה.

דוד אמסלם: אני מציע לכם להתעשת על עצמכם ולנהוג בכבוד בחברי הכנסת, לא משנה מאיזו מפלגה.

דוד אמסלם: איתן, דיברתי איתך וכעסתי מאוד.

דוד אמסלם: ישב פה חבר הכנסת ולדמיר בליאק, שאני אפילו לא יודע מאיזו מפלגה הוא, ואמר לי: "סתום את הפה".

יבגני סובה: כי קראת לו חתיכת חצוף.

דוד אמסלם: כשהוא אמר לי "סתום את הפה", אני אמרתי לו שהוא חתיכת חצוף.

דוד אמסלם: איך אמר לפיד? "דודי אמסלם, למה אתה מדבר ככה?", ואני אגיד: "ולדמיר, למה אתה מדבר ככה"?

איתן גינזבורג: אנחנו עוברים להצבעה.

איתן גינזבורג: הסעיף הראשון שיעלה להצבעה הוא הסמכת ועדה לדיון בהצעת הממשלה להאריך את תוקפו של חוק האזרחות והכניסה לישראל (הוראת שעה), התשס"ג-2003.

איתן גינזבורג: אני מזכיר שחוק האזרחות קובע שהממשלה רשאית באישור הכנסת להאריך את התוקף לתקופה שלא תעלה על שנה.

איתן גינזבורג: ביולי 2016 החליטה הכנסת כי הסמכות לדון בהארכת תוקף החוק תהיה בסמכות הוועדה המשותפת של חוץ וביטחון ופנים, בראשות חוץ וביטחון.

איתן גינזבורג: תוקפו של החוק עומד לפוג ב-6 ביולי 2021 בהתאם לסעיף 38 לחוק יסוד: הכנסת.

איתן גינזבורג: טרם הוקמו כל ועדות הכנסת הקבועות בכנסת ה-24, בהן ועדת הפנים, ועל כן לא ניתן להקים את הוועדה המשותפת.

איתן גינזבורג: כל עוד לא הוקמה ועדת הפנים סמכויות הוועדה המשותפת בעניין הדיון להארכת תוקף חוק האזרחות יהיו נתונות לוועדה הזמנית לענייני חוץ וביטחון שהקימה הוועדה המסדרת לפי סעיף 2א(ה) לחוק הכנסת, התשנ"ד-1994.

איתן גינזבורג: מי בעד העברת חוק האזרחות לדיון בוועדת החוץ והביטחון של הכנסת, ירים את ידו?

איתן גינזבורג: מי נגד, מי נמנע?

איתן גינזבורג: בעד – 14

איתן גינזבורג: נמנעים – אין

איתן גינזבורג: ההצעה לא התקבלה.

איתן גינזבורג: לאור הבקשה אנחנו עוברים להתייעצות סיעתית.

איתן גינזבורג: אנחנו עוברים להצבעה על קביעת ועדה להצעת חוק יסוד: הממשלה (תיקון מס' 10).

איתן גינזבורג: ההצעה היא להעביר את הצעת חוק יסוד: הכנסת לוועדת חוקה, חוק ומשפט.

איתן גינזבורג: מי בעד העברת חוק יסוד: הממשלה לוועדת חוקה, חוק ומשפט, ירים את ידו?

איתן גינזבורג: מי נגד, מי נמנע?

איתן גינזבורג: בעד – 17

איתן גינזבורג: נמנעים – אין

איתן גינזבורג: אני קובע כי הצעת חוק יסוד: הממשלה עוברת לדיון בוועדת חוקה, חוק ומשפט.

איתן גינזבורג: אנחנו עוברים להצבעה על הצעת חוק קיום דיונים בהיוועדות חזותית בהשתתפות עצורים, אסירים וכלואים.

איתן גינזבורג: ההצעה היא להעביר את הדיון לוועדת חוקה, חוק ומשפט.

איתן גינזבורג: מי בעד, ירים את ידו?

איתן גינזבורג: מי נגד, מי נמנע?

איתן גינזבורג: בעד – 17

איתן גינזבורג: נמנעים – אין

איתן גינזבורג: אני קובע כי גם הצעת החוק הזאת תעבור לדיון בוועדת חוקה, חוק ומשפט.

מאיר פרוש: רביזיה.

איתן גינזבורג: אנחנו יוצאים להפסקה, הרביזיה תהיה בשעה 12:45.